- Sør-Korea vil svare på militære angrep
Larsen møtte Sør-Koreas viseutenriksminister Cho Tae-yul tirsdag. Han skulle opprinnelig besøke Seoul for å avlegge norske næringsinteresser i landet en visitt, men på grunn av den spente situasjonen i regionen ble planene endret. Under samtalene med Cho fikk Larsen fortalt at sørkoreanske myndigheter følger situasjonen nøye, og at de er forberedt dersom situasjonen skulle utvikle seg ytterligere. - De sier at de er forberedt på nye provokasjoner og utelukker ikke militære aksjoner. De vil svare på militære angrep, men de vil ikke trappe opp eller komme med provokasjoner selv, sier Larsen til VG. TETT PÅ NETT: Nord-Korea-ekspert svarer på dine spørsmål klokken 14Ifølge statssekretæren var Cho sitt hovedbudskap at verdenssamfunnet ikke må overreagere på den krigsretorikken som føres av det nordkoreanske regimet i disse dager. - De legger vekt på at disse utspillene må leses som skremselspropaganda. Ifølge Sør-Korea er hovedmålsetningen for regimet i nord å skremme, men samtdig la ikke Cho skjul på at den diplomatiske situasjonen er alvorlig, sier Larsen. - Fikk du et inntrykk av hva sørkoreanerne tror Nord-Koreas mål med dette er? - De mener det nye regimet i nord vil teste ut den nye regjeringen i sør. De mener også at dette er et ledd i styrkingen av Kim Jong-uns autoritet.Konflikten på Koreahalvøya ble ytterligere trappet opp tirsdag, i alle fall retorisk. I en nyhetsmelding fra det nordkoreanske nyhetsbyrået KCNA advares ikke-koreanere mot å oppholde seg på den krigsspente halvøya. - Vi ønsker ikke å skade utlendinger i Sør-Korea dersom det skulle bli en krig, sa en talsmann for den nordkoreanske komiteen for fred i stillehavsregionen ifølge Reuters.Forrige uke ga regimeledelsen i Pyongyang ambassadene i hovedstaden råd om å vurdere å trekke seg ut i tilfelle krig. Få ambassader i Sør-Koreas hovedstad Seoul har bedt ansatte om å dra hjem fra jobb. Amerikanske myndigheter sier de ikke har registrert noen akutt trussel mot amerikanske borgere på Koreahalvøya. Nyheten fra det nordkoreanske regimet kommer samtidig som Japan varsler at de forbereder seg på eventuelle rakettangrep fra Nord-Korea.Før møtet med Sør-Koreas viseutenriksminister sa Larsen til VG at situasjonen i Nord-Korea var en viktig del av samtalene han skulle ha i Seoul. Om lag 900 nordmenn bor i Sør-Korea, og tidligere i dag ble det klart at Nord-Korea ber utlendinger i Sør-Korea om å evakuere. Utenriksdepartementet vil foreløpig ikke endre reiserådet til landet. - Vi har tett kontakt med våre allierte for å vurdere situasjonen. Vi har ikke gitt noe råd om evakuering, vi ser ikke at det er grunnlag for det. Vi venter ikke noe stort angrep av noe slag, men vi følger med på eventuelle forflytninger av tropper og annet utstyr i nord, sa Larsen til VG tirsdag morgen.
Sør-Korea er forberedt på militære provokasjoner, men mener Nord-Korea hovedsakelig driver med skremselspropganda, ifølge statssekretær Torgeir Larsen (Ap) i Utenriksdepartementet.